 Amabandla Ezombusazwe Adla Amahabula Ngokuthengwa Kwemitshina YokuvotaUMnu. Jacob Ngarivhume, umqondisi webandla le Transform Zimbabwe, labanye bakhe.Amabandla aphikisayo aqoqa ukutshengisela ngoLwesithathu phezu kodaba lokuthengwa kwemitshina eye Biometric Voter Registration esetshenziswa ukubhalisa amagama abazavota.Bathi bazaqhubeka ngokutshengisela kungakhathelekile ukuthi amapholisa ayabapha imvumo kumbe hatshi.Elinye lamabandla aphikisayo ele Transform Zimbabwe TZ, libe lomhlangano lentathelizindaba ngoLwesibili lisithi lizangena ekutshengiseleni lokhu ngoba uhulumende kumele ehlukane lodaba lokufuna ukusebenzisa uhlangothi lwakhe olubona ngezokuthengwa kwempahla lwe State Procurement Board SPB, ukuthenga imitshina le.Abomvikela ababalisa amapholisa abaphansi komanyano we Joint Operations Command babize abaqoqa ukutshengisela lokhu belezikhalazo ezimbalwa ezibalisa indlela abatshengiselayo abafuna ukuyithatha lapho befola ezitaladeni.Ibandla le Transform Zimbabwe likhuthaza uzulu ukuba avote kukhetho oluzakwenziwa ngomnyaka ka2018.Amapholisa abikwa ezakhulumisana labaqoqa ukutshengisela lokhu kusasa.Abe TZ bathi bafuna uhulumende abuyele kuhlelo olwaluvele luhleliwe ngaphambilini ukuba abe United Nations Development Programme UNDP, kube yibo abakhokhela kumsebenzi wokuthenga limtshina, njengalokho okwakuvunyelwene ekuqaleni.Umkhokheli we TZ, uMnu. Jacob Ngarivhume, utshele umhlangano lentathelizindaba e Media Centre ukuba abamabandla aphikisayo njengelakhe akumanyano we NERA, afuna kube ngabe UNDP abakhokhela kuloluhlelo lokudinga amankampani azothenga imitshina le njengalokho okwakuvunyelenwe ekuqaleni, hatshi uhulumende asefuna ukukwenza.Isikhulumeli somkhokheli webandla le TZ, onguye obona ngezokuhanjiswa kwemisebenzi, uMnu. Roddy Takaruza, uthi kusobala ukuba uhulumende we Zanu PF kafuni lakancinyane ukuba umsebezni wokuthenga limitshina wenziwe ngabamankampani azimeleyo.UTakaruza uthi kumqoka njalo ukuba uzulu ayizwisise indlela yokusebenzisa limitshina,ukuze enelise ukuyabhalisa amagama kuluhlu lokuvhota kukhetho oluzayo.Umanyano we NERA ulamabandla aphikisayo afika phose amatshumi amabili akhankasela ukuguqulwa kwemithetho elawula ngezokhetho agoqela ele MDC-T kunye lele NPP. Amabandla la athi emukela lindlela yokuvhota kusetshenziswa impawu zeminwe, beyibona njengengabuqeda ubuqili bebandla le Zanu PF kwezokuqhutshwa kokhetho.Linye kuphela ibandla elikumanyano we NERA elihlezi lilombono owehluke kowamanye njalo lithi kalilani lokuthengwa kwemitshina le. Lelibandla kungele Renewal Democrats of Zimbabwe elikhokhelwa nguMnumzana Elton Mangoma.Abe RDZ bona bekhankasela ukuba makubuyelwe kundlela eyasetshenziswa ngomnyaka ka 1980 lapho uzulu wayehamba lesithupha sakhe kuphela ukuyavota. 